Diari Oficial de la Generalitat Valenciana


Sumari del DOGV 9526, del 03-02-2023 (2023/1068)

RESOLUCIÓ de 31 de gener de 2023, de la Sotssecretaria de la Conselleria d'Educació, Cultura i Esport, per la qual es convoquen borses específiques d'ocupació temporal dels cossos C1-01 i C2-01 de l'Administració de la Generalitat, sector d'administració general. Convocatòries C1-01-EDU/23 i C2-01-EDU/23, respectivament.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9526

Data del DOGV
:   03-02-2023

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2023/1068


Data del document
:   31-01-2023

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * concurs administratiu

RESOLUCIÓ de 31 de gener de 2023, de la Sotssecretaria de la Conselleria d'Educació, Cultura i Esport, per la qual es convoquen borses específiques d'ocupació temporal dels cossos C1-01 i C2-01 de l'Administració de la Generalitat, sector d'administració general. Convocatòries C1-01-EDU/23 i C2-01-EDU/23, respectivament. [2023/1068]  
L'article 18.6 de la Llei 4/2021, de 16 d'abril, de la Generalitat, de la funció pública valenciana, preveu com a via d'accés de personal interí convocatòries específiques que garantisquen els principis de capacitat, mèrit, igualtat i publicitat, sempre que s'exigisca superar alguna prova de coneixement.  
L'Ordre 18/2018, de 19 de juliol, de la Conselleria de Justícia, Administració Pública, Reformes Democràtiques i Llibertats Públiques, regula les borses de treball temporal per a proveir provisionalment llocs de treball de l'Administració de la Generalitat (DOGV 8343, 20 de juliol).  
L'article 4.1.b de l'esmentada ordre preveu la convocatòria específica i extraordinària de borses d'ocupació temporal, previ acord de la Comissió de Seguiment, mitjançant la realització de proves selectives o pel sistema de baremació i experiència, entre altres motius per a atendre les necessitats de cobertura derivades de substitucions transitòries de la persona ocupant, d'execució de programes de caràcter temporal o acumulacions de tasques.  
La Resolució de 2 d'agost de 2019, de la consellera de Justícia, Interior i Administració Pública, sobre delegació de l'exercici de determinades competències en altres òrgans, en el resolc 7 delega en la Sotssecretaria d'aquesta conselleria els nomenaments i cessaments del personal funcionari interí, així com la contractació i cessament del personal laboral temporal en els supòsits arreplegats en el mateix article; aquesta delegació respecte dels nomenaments i contractes que es formalitzen en el seu àmbit territorial respectiu correspon a les direccions territorials (DOGV 8606, 5 d'agost).  
D'altra banda, la Resolució de 26 de febrer de 2020, de la Direcció General de Funció Pública, delega en els òrgans de l'Administració del Consell, que tinguen delegades competències per al nomenament de personal funcionari interí i/o personal laboral temporal i per als supòsits que han sigut delegats, la constitució i funcionament de les borses d'ocupació temporal, respectant en tot cas l'Ordre 18/2018, de 19 de juliol, de la Conselleria de Justícia, Administració Pública, Reformes Democràtiques i Llibertats Públiques, sobre regulació de les borses d'ocupació temporal per a proveir provisionalment llocs de treball de l'Administració de la Generalitat, així com el nomenament dels i les membres de les comissions de seguiment específiques que es pogueren constituir en l'àmbit competencial i territorial corresponent (DOGV 8755, 5 de març).  
Constatat el fet que actualment no es disposa de personal suficient per a atendre les necessitats de cobertura derivades de les substitucions del personal per incapacitat temporal, permís per maternitat, paternitat, adopció o acolliment de menors, permís per matrimoni, permís per lactància, reduccions de jornada, llicència sense retribució, plans de vacacions, permís sindical i permís per campanya electoral, risc durant la lactància; d'execució de programes de caràcter temporal i d'acumulació de tasques, que té delegades aquesta conselleria.  
  
Davant la manca d'aspirants disponibles i la necessitat de cobrir llocs la cobertura dels quals està autoritzada, aquesta Sotssecretaria considera necessari tramitar la constitució de les presents borses mitjançant la realització de proves selectives.  
En atenció a totes aquestes consideracions, de conformitat amb el que estableix l'Ordre 18/2018, de 19 de juliol, de la Conselleria de Justícia, Administració Pública, Reformes Democràtiques i Llibertats Públiques, i fent ús de les facultats que té delegades, aquesta Sotssecretaria resol:  
  
Primer. Convocatòria de les borses d'ocupació temporal  
Convocar el procediment per a la constitució de les borses específiques d'ocupació temporal mitjançant la realització de proves selectives, per a la cobertura de llocs dels cossos funcionarials que es detallen a continuació:  
C1-01. Cos administratiu. Funcions: aquests llocs tenen atribuïdes amb caràcter general funcions de col·laboració, preparatòries o derivades de les pròpies del cos superior i del cos de gestió, la proposta de resolució de procediments normalitzats que no corresponguen als llocs de treball reservats als cossos superiors, la comprovació, gestió, actualització i tramitació de documentació i la preparació d'aquella que, en funció de la seua complexitat, no siga pròpia del cos superior o del cos de gestió, la inspecció d'activitats, l'elaboració i administració de dades, l'inventari de béns i materials, i tasques ofimàtiques, manuals, d'informació i despatx i atenció al públic.  
  
C2-01. Cos auxiliar. Funcions: aquests llocs tenen atribuïdes principalment funcions de caràcter complementari o instrumental en les àrees d'activitat administrativa, així com tasques ofimàtiques i de despatx de correspondència, transcripció i tramitació de documents, arxivament, classificació i registre, fitxers, atenció al públic, maneig de màquines reproductores, trasllat de documents, control d'accés, tancar i obrir edificis o similars.  
  
Segon. Àmbit territorial   
L'àmbit territorial d'aquestes borses d'ocupació coincideix amb les zones geogràfiques determinades en l'annex I. A l'efecte d'aquesta convocatòria, els municipis inclosos en cadascuna d'aqueixes zones geogràfiques són els determinats en la pàgina web de la Conselleria d'Educació, Cultura i Esport (https://ceice.gva.es/va/web/bolsas-no-docentes/2023-bolsatemporal-C1-01-C2-01). La persona aspirant triarà, en la sol·licitud de participació, la zona o zones geogràfiques en les quals desitja participar.  
  
Tercer. Requisits per a poder formar part de la borsa  
1. Per a ser admés o admesa a la prova selectiva i poder formar part de les borses serà necessari complir els requisits següents:  
a) Nacionalitat: tindre la nacionalitat espanyola o d'un estat membre de la Unió Europea o d'algun estat en què s'aplique la llibertat de circulació de treballadors. Independentment de la seua nacionalitat, el cònjuge dels espanyols i de les espanyoles i de les persones nacionals d'altres estats membres de la Unió Europea, i quan així ho preveja el corresponent tractat, el cònjuge dels nacionals d'algun estat en què s'aplique la llibertat de circulació dels treballadors, sempre que no estiguen separats de dret.  
Així mateix, i amb les mateixes condicions que els cònjuges, podran participar-hi els descendents i els del seu cònjuge, menors de vint-i-un anys o majors d'aquesta edat que visquen a càrrec seu.  
b) Edat: tindre 16 anys i no haver arribat a l'edat de jubilació.  
c) Titulació: per a les borses del cos C1-01 es requereix estar en possessió del títol de batxiller o tècnic o tècnica de formació professional o equivalent, o complir les condicions per a obtindre'ls abans de la finalització del termini de presentació de sol·licituds i disposar del certificat que ho acredite; per a les borses del cos C2-01 es requereix estar en possessió del títol de graduat en Educació Secundària Obligatòria o equivalent, o complir les condicions per a obtindre'ls abans de la finalització del termini de presentació de sol·licituds i disposar del certificat que ho acredite.  
En el cas de titulacions obtingudes a l'estranger, s'haurà d'estar en possessió de la credencial que acredite la seua homologació.  
d) Capacitat: posseir les capacitats i aptituds físiques i psíquiques que siguen necessàries per a l'exercici de les corresponents funcions o tasques.  
e) Habilitació: no haver sigut separada o separat, o haver-se revocat el seu nomenament com a personal funcionari interí, amb caràcter ferm mitjançant procediment disciplinari de cap administració pública, organisme públic, consorci, universitat pública o òrgan constitucional o estatutari, ni trobar-se inhabilitat o inhabilitada per sentència ferma per a l'exercici de qualssevol funcions públiques o de les pròpies del cos objecte de la convocatòria. Si es tracta de persones nacionals d'altres estats, no trobar-se inhabilitades o en situació equivalent ni haver sigut sotmeses a sanció disciplinària o equivalent que impedisca en els mateixos termes en el seu estat l'accés a l'ocupació pública.  
  
f) Certificat negatiu del Registre Central de Delinqüents Sexuals per a llocs que treballen en contacte habitual amb menors sobre la base del que es disposa en la Llei orgànica 1/1996, de 15 de gener, de protecció jurídica del menor, i la Llei 45/2015, de 14 d'octubre, de voluntariat.  
2. La possessió dels requisits exigits haurà d'acreditar-se abans del nomenament, en el termini que es concedisca a aquest efecte. La presentació de la sol·licitud comporta la declaració responsable relativa al compliment dels requisits, que hauran de reunir-se en el moment de finalització del termini de presentació de sol·licituds.  
3. L'acreditació de les capacitats i aptituds físiques i psíquiques que siguen necessàries per a l'acompliment de les corresponents funcions o tasques es realitzarà, amb caràcter previ al nomenament, mitjançant el corresponent certificat mèdic oficial.  
4. Les persones amb diversitat funcional hauran d'aportar, amb caràcter previ al nomenament, el certificat de capacitats expedit a efectes de demanda d'ocupació per l'òrgan competent o, en el seu cas, l'acreditació d'haver-lo sol·licitat.  
  
Quart. Sol·licituds de participació en la prova  
1. Es realitzarà una sol·licitud per cadascuna de les convocatòries en las quals es desitge participar. La presentació de les sol·licituds s'efectuarà en els terminis i realitzant els tràmits que s'indiquen a continuació:  
a) Tràmit ú: petició de cita prèvia en la qual s'assignarà data i franja horària per a presentar la sol·licitud o sol·licituds (no requereix signatura electrònica). La cita prèvia es podrà sol·licitar des de les 09.00 hores del dia 06.02.2023 fins a les 08.59 hores del dia 20.02.2023, a través de l'enllaç habilitat a l'efecte en la pàgina web de la Conselleria d'Educació, Cultura i Esport (https://ceice.gva.es/va/web/bolsas-no-docentes/2023-bolsatemporal-C1-01-C2-01). En aquest tràmit sols haurà d'introduir-se la identificació de la persona aspirant, un correu electrònic i un telèfon de contacte. El sistema informarà de la franja de temps, que tindrà una durada de 48 hores hàbils, i el dia assignat per presentar la sol·licitud o sol·licituds.  
b) Tràmit dos: presentació de la sol·licitud o sol·licituds (requereix signatura electrònica), que es realitzarà dins de la franja assignada en el tràmit anterior de cita prèvia. Per això, s'haurà d'accedir de manera telemàtica al procediment de la seu electrònica de la Generalitat (https://sede.gva.es/va/), introduint en el cercador d'ocupació pública el número de la convocatòria que corresponga: C1-01-EDU/23 per al cos C1-01, i C2-01-EDU/23 per al cos C2-01.  
La persona sol·licitant haurà de disposar de qualsevol sistema de signatura electrònica admés per la seu electrònica de la Generalitat (https://sede.gva.es/va/sistemes-d-identificacio-i-signatura-acceptats).  
La presentació electrònica de cada sol·licitud requerirà el compliment successiu dels passos següents:  
I) L'emplenament i inscripció en línia.  
II) El pagament electrònic de la taxa corresponent.  
III) El registre electrònic de la sol·licitud.  
Les persones aspirants quedaran vinculades a les dades que hagen fet constar en les seues sol·licituds.  
2. Si la sol·licitud no es presenta en el període assignat per a la realització del tràmit dos, es podrà sol·licitar una nova cita prèvia sempre que no haguera transcorregut el termini previst en la lletra a) de l'apartat anterior.  
3. No seran admeses i, consegüentment, quedaran excloses del procés selectiu aquelles persones que, havent abonat la taxa, no hagen registrat la sol·licitud electrònicament, sense perjudici d'allò indicat en el paràgraf següent.  
Quan, per motius tècnic no imputables a les persones interessades en participar en el present procediment selectiu, i havent-se abonat la taxa corresponent de forma telemàtica, no fora possible completar el procés de signatura i registre de la sol·licitud de manera electrònica i, consegüentment, no figuren en la relació provisional de persones admeses i excloses del procés selectiu, aquestes hauran d'esmenar la seua sol·licitud de la forma prevista en l'apartat 8 d'aquest resolc quart.  
  
4. S'indicarà en la sol·licitud la província que tria per a realitzar la prova, en el cas que es realitze en les tres províncies.  
5. Les persones aspirants amb diversitat funcional que, en el moment de constitució de la borsa, vulguen fer valdre aquesta circumstància a l'efecte de desempat i ordre de prelació, hauran de fer-ho constar en la sol·licitud indicant el grau de discapacitat i el tipus de diversitat funcional que posseeixen, assenyalant el que siga procedent en cada cas: (F) física, (P) psíquica, (S) sensorial.  
Si, a més, requereixen mesures d'adaptació per a la realització de l'exercici hauran de concretar el tipus de mesures que precisen, fent constar en l'apartat corresponent de la sol·licitud les que necessiten d'entre les següents:  
a) Eliminació de barreres arquitectòniques i taula adaptada a la cadira de rodes.  
b) Ampliació del temps de durada de la prova. Per a l'aplicació d'aquesta mesura, les persones aspirants hauran d'acompanyar, obligatòriament, un certificat expedit per l'òrgan oficial competent que especifique: el diagnòstic i el temps d'ampliació que necessita, expressat en nombre de minuts.  
c) Augment de la grandària dels caràcters del qüestionari, per dificultat de visió.  
d) Necessitat d'intèrpret, a causa de diversitat funcional auditiva.  
e) Sistema Braille d'escriptura, o ajuda d'una persona per ceguesa.  
f) Altres, especificant-ne quines en la casella corresponent.  
Si en el desenvolupament del procés selectiu se susciten dubtes raonables a la comissió de valoració respecte a la compatibilitat funcional d'una persona admesa, podrà recaptar el corresponent dictamen de la Comissió Mixta de Diversitat Funcional, i en aquest cas la persona admesa inicialment podrà participar condicionalment en la prova, quedant en suspens la resolució definitiva sobre l'admissió o exclusió del procés selectiu fins a la recepció del dictamen.  
6. Les persones que es troben en actiu en algun lloc dels cossos convocats, i estiguen interessades a integrar-se en les borses, hauran de presentar així mateix una sol·licitud de participació i aprovar la prova selectiva.  
7. Finalitzat el termini de presentació de sol·licituds, es publicarà en la pàgina web de la Conselleria d'Educació, Cultura i Esport (https://ceice.gva.es/va/web/bolsas-no-docentes/2023-bolsatemporal-C1-01-C2-01), la relació provisional de persones admeses i excloses per a la realització de la prova.  
8. Les persones aspirants podran, en cas d'error, exclusió o de no figurar en la relació provisional de persones admeses i excloses, esmenar electrònicament els defectes en què hagen incorregut en la seua sol·licitud, o realitzar les al·legacions que tinguen per convenients en el termini de deu dies hàbils, comptats a partir de l'endemà de la publicació, d'acord amb el que s'estableix en l'article 68 de la Llei 39/2015, d'1 d'octubre, del procediment administratiu comú de les administracions públiques.  
9. Transcorregut el termini anterior, vistes les al·legacions i, si és el cas, esmenats els defectes, es publicarà la relació definitiva de persones admeses i excloses per a la realització de la prova en la pàgina web de la Conselleria d'Educació, Cultura i Esport (https://ceice.gva.es/va/web/bolsas-no-docentes/2023-bolsatemporal-C1-01-C2-01).  
  
Cinqué. Drets d'examen i forma de pagament  
1. Els drets d'examen són 6,88 euros per al cos C1-01 i 4,59 euros per al cos C2-01.  
2. Bonificacions:  
a) La presentació de la sol·licitud de participació en les proves per mitjans telemàtics tindrà una bonificació del 10 % de la quota íntegra, prèvia la seua selecció en l'apartat «Tipus de taxa» de la sol·licitud telemàtica.  
b) Les persones que acrediten formar part d'una família nombrosa de categoria general o d'una família monoparental de categoria general gaudiran d'una bonificació del 50 % de la quota íntegra, acumulable a la fixada en l'apartat a anterior, prèvia la seua selecció en l'apartat «Tipus de taxa» de la sol·licitud telemàtica.  
3. Estan exemptes del pagament de la taxa, prèvia la seua selecció en l'apartat «Tipus de taxa» de la sol·licitud telemàtica:  
a) Les persones que acrediten un grau de diversitat funcional igual o superior al 33 %.  
b) Les persones que acrediten formar part d'una família nombrosa de categoria especial o d'una família monoparental de categoria especial.  
c) Les dones víctimes d'actes de violència sobre la dona que acrediten aquesta condició mitjançant qualsevol dels mitjans de prova previstos en la Llei 7/2012, de 23 de novembre, de la Generalitat, integral contra la violència sobre la dona en l'àmbit de la Comunitat Valenciana, així com els qui acrediten trobar-se en situació d'exclusió social mitjançant el corresponent document expedit per l'òrgan competent en matèria de benestar social de l'ajuntament de residència.  
  
4. En cap cas, el pagament de la taxa eximirà del tràmit de registre electrònic de la sol·licitud. La falta de justificació de l'abonament dels drets d'examen o de la presentació dins del termini i en la forma escaient en el registre electrònic corresponent de la sol·licitud, determinarà l'exclusió de la persona aspirant.  
5. Serà procedent la devolució de les taxes per drets d'examen en els supòsits i a través dels procediments contemplats en l'article 1.2.6 de la Llei 20/2017, de 28 de desembre, de la Generalitat, de taxes.  
  
  
Sisé. Prova selectiva i comissió de valoració  
1. La prova selectiva consistirà a contestar per escrit un qüestionari de 40 preguntes per al cos C1-01 i de 30 preguntes per al cos C2-01, amb quatre respostes alternatives de les quals només una serà la correcta, que versaran sobre les matèries relacionades en l'annex II.  
  
2. El temps de durada de la prova, que en cap cas serà inferior a 60 segons per pregunta, serà determinat prèviament a la seua realització per la comissió de valoració.  
3. La qualificació de la prova serà de 0 a 10 punts, i serà necessari per a superar-la un mínim de 5 punts. El nivell de coneixements mínims exigits per a aconseguir els 5 punts serà contestar el 50 % de preguntes correctament. Les contestacions errònies no penalitzen i les contestacions en blanc ni puntuen ni penalitzen.  
4. La comissió de valoració que avaluarà totes dues proves selectives estarà integrada per les i els següents membres:  
  
Titulars  
Presidenta titular: Yolanda Iza Martínez  
Vocals titulars:  
Isabel Burgos Redondo  
Laura Moreno Lereu  
Juan Carlos Mollá Ramos  
Secretari titular: Manuel López Arteche  
  
Suplents  
President suplent: Juan Carlos Márquez Martínez  
Vocals suplents:  
Dolores Ferrando Lloret  
Leopoldo Adanero Godes  
Gracia Peris Cancio  
Secretari suplent: Ignacio José Aranda Rodríguez  
5. La comissió de valoració podrà designar el personal col·laborador de caràcter administratiu o el personal col·laborador de suport tècnic que considere oportú per a l'adequada realització de les proves.  
6. El lloc, la data i l'hora de realització de la prova serà establit, amb almenys deu dies d'antelació, en la resolució per la qual s'aprove i publique la llista definitiva de persones admeses. Si es considera necessari, es podrà realitzar la prova en les tres províncies.  
7. L'ordre de crida de persones admeses s'iniciarà en la lletra «Q», conforme al resultat del sorteig fet el dia 18 d'octubre de 2022 (DOGV 9454, 21 d'octubre).  
8. En finalitzar la prova selectiva es publicarà en la pàgina web de la Conselleria d'Educació, Cultura i Esport (https://ceice.gva.es/va/web/bolsas-no-docentes/2023-bolsatemporal-C1-01-C2-01) la relació de persones aspirants que han superat la prova amb expressió del seu nom, cognoms i DNI.  
9. Les persones aspirants disposaran d'un termini de deu dies per a formular les al·legacions que estimen oportunes en relació amb la puntuació atorgada en la prova selectiva.  
10. La comissió de valoració estudiarà les al·legacions presentades i formularà una proposta de llista definitiva a la Sotssecretaria de la Conselleria d'Educació, Cultura i Esport, la qual dictarà una resolució i ordenarà la publicació en el lloc adés indicat.  
  
Seté. Procediment de constitució de les borses  
1. Les borses es constituiran amb les persones integrants del llistat definitiu que han superat la prova per ordre de puntuació. En cas d'igualtat de puntuació, prevaldrà l'obtinguda per les persones amb diversitat funcional. Si l'empat es produeix entre persones amb diversitat funcional, es triarà la de major grau de discapacitat. Finalment, es dirimirà a favor de la persona de major edat.  
2. Les borses es faran públiques en la pàgina web de la Conselleria d'Educació, Cultura i Esport (https://ceice.gva.es/va/web/bolsas-no-docentes/2023-bolsatemporal-C1-01-C2-01).  
  
Huité. Normes de funcionament  
1. La borsa s'ajustarà en el seu funcionament al que es disposa en l'Ordre 18/2018, de 19 de juliol, de la Conselleria de Justícia, Administració Pública, Reformes Democràtiques i Llibertats Públiques, sobre regulació de borses d'ocupació temporal per a proveir provisionalment llocs de treball de l'administració de la Generalitat.  
2. Les situacions en què podran estar les persones integrants de les borses que es constituïsquen seran les previstes en l'article 16.5 de l'Ordre 18/2018. El personal cessat que no presente la sol·licitud d'activació en el termini previst, podrà fer-ho amb posterioritat, si bé se li assignarà la situació de disponible amb penalització.  
3. Els llocs seran proveïts per ordre de puntuació de la borsa de la zona geogràfica corresponent, amb les excepcions a l'ordre de prelació previstes en l'ordre reguladora.  
  
Nové. Recursos  
Contra la present resolució, que posa fi a la via administrativa, les persones interessades podran interposar un recurs contenciós administratiu davant el jutjat contenciós administratiu corresponent, en el termini de dos mesos comptats des de l'endemà de la publicació. Així mateix, amb caràcter potestatiu, es podrà interposar un recurs de reposició, en el termini d'un mes des de l'endemà de la publicació, davant el mateix òrgan que ha dictat la resolució. Tot això, de conformitat amb el que estableixen els articles 112, 114, 115, 123 i 124, de la Llei 39/2015, d'1 d'octubre, del procediment administratiu comú de les administracions públiques, i els articles 8, 14.2 i 46 de la Llei 29/1998, de 13 de juliol, reguladora de la jurisdicció contenciosa administrativa. Les citacions en els recursos contenciosos administratius que se substancien contra aquesta resolució es realitzaran per mitjà de la inserció del corresponent edicte en el Diari Oficial de la Generalitat Valenciana.  
  
  
València, 31 de gener de 2023. La sotssecretària de la Conselleria de Educació, Cultura i Esport: Eva María Coscollá Grau.  
ANNEX II  
Temari  
  
1. La Constitució Espanyola de 1978: títol IV del Govern i Administració (art. 97 a 107).  
2. L'Estatut d'Autonomia de la Comunitat Valenciana: títol III. La Generalitat. Capítols I, III i IV (art. 20 i de l'art. 27 a 32).  
3. La Llei 39/2015, d'1 d'octubre, del procediment administratiu comú: títol II. De l'activitat de les administracions públiques. Capítol I (art. 13 a 28). Títol IV. De les disposicions sobre el procediment administratiu comú. Capítol I (art. 53).  
4. La Llei 4/2021, de 16 d'abril, de la Generalitat, de la Funció Pública Valenciana: títol III. Personal al servei de les administracions públiques. Capítol I (art. 16 al 20). Títol VI. Drets, deures i incompatibilitats del personal empleat públic. Capítols I, II, IV i V (art. 76 a 83 i del 97 al 106).  
5. Llei 9/2003, de 2 d'abril, de la Generalitat, per a la igualtat de dones i homes: títol I. Objecte, principis generals i àmbit de la llei (art. 1 a 4).  
6. Processadors de text: Word. Principals funcions i utilitats. Creació i estructuració del document. Gestió, gravació, recuperació i impressió de fitxers. Personalització de l'àmbit de treball.  
7. Correu electrònic: conceptes elementals i funcionament. L'entorn de treball. Enviar, rebre, respondre i reenviar missatges. Creació de missatges. Regles de missatge. Llibreta d'adreces.